Apple kertoi keskiviikkona mittavista investoinneista, varojen kotiuttamisesta Yhdysvaltoihin ja bonusohjelmasta, jonka piirissä on suurin osa yhtiön työntekijöistä.

Applen rivityöntekijät voivat saada 2 500 dollarin arvoisen osakebonuksen tulevina kuukausina, uutistoimisto Bloombergin lähteet kertovat. Yhtiö vahvisti bonukset uutistoimistolle kysyttäessä.

Bonus on jaossa maailmanlaajuisesti kaikille yhtiön työntekijöille, jotka eivät ole senioriasemassa tai sitä korkeammalla. Applella on yhteensä noin 120 000 työntekijää.

Aiemmin useat yhdysvaltalaiset yhtiöt ovat juhlistaneet valtionhallinnon verouudistusta bonuksilla. Palkkioita ovat ilmoittaneet jakavansa ainakin teleoperaattori AT&T, puhelinyhtiö Comcast, lentoyhtiö JetBlue ja supermarketketju Wal-Mart.

Bonuksista kerrottiin samana päivänä, kun Apple ilmoitti palauttavansa Yhdysvaltoihin satoja miljardeja dollareja pääomia. Niistä se maksaa 38 miljardia dollaria veroja.

Samalla yhtiö kertoi viiden vuoden investointiohjelmasta Yhdysvalloissa, jonka arvo on 30 miljardia dollaria. Ohjelmaan kuuluu 20 000 uutta työpaikkaa, joista osa tulee yhtiön uudelle kampukselle Cupertinoon, Kaliforniaan.

Applen uutinen on todennäköisesti mannaa presidentti Donald Trumpille, jonka hallinnon keskeinen hanke verouudistus oli. Ennen verouudistusta yhdysvaltalaisten yhtiöiden oli verotuksellisesti kannattavaa pitää suuri osa ulkomailla tehdyistä voitoista tytäryhtiöissä ulkomailla. Näin niistä ei tarvinnut maksaa veroja Yhdysvalloissa, ennen kuin ne kotiutettaisiin.

Applella oli syyskuun lopussa ulkomailla noin 252 miljardia dollaria käteisvaroja. Yhtiö kotiuttaa niistä arviolta valtaosan.

Trump on usein arvostellut yhdysvaltalaisia yhtiöitä amerikkalaisten työntekijöiden unohtamisesta. Työpaikkojen luominen oli yksi hänen vaalikampanjansa lupauksista.